18.2.2022
MT
Il-Ġurnal Uffiċjali tal-Unjoni Ewropea
C 81/25 L-Erbgħa 23 ta’ Ġunju 2021
57.
Ifakkar li l-investimenti tas-settur privat jafu jiżvolġu rwol importanti fil-kontribut lejn l-irkupru ekonomiku u l-ilħuq tal-SDGs, fid-dawl taż-żieda fil-bżonnijiet ġġenerata mill-pandemjia; jitlob li r-rwol tas-settur privat u tal-finanza mħallta jkun eżaminat ulterjorment bħala parti mill-isforzi ta' rkupru u ta' konsolidament tar-reżiljenza;
58.
Jinnota li l-pandemiji spiss ikunu ta' oriġini żoonotika; jissottolinja, għalhekk, il-ħtieġa li jiġu appoġġati programmi edukattivi rigward il-perikli tal-kaċċa u l-kummerċ tal-annimali selvaġġi kif ukoll il-protezzjoni aktar stretta tal-ekosistemi u l-ħabitats kif ukoll dawk maħsub biex jerġgħu jġibu tali ekosistemi u ħabitats, u li jiġu indirizzati l-isfidi li toħloq il-biedja industrijali; jitlob li jiżdied is-sostenn lill-pajjiżi sħab fil-ġlieda tagħhom kontra l-kaċċa illegali u t-traffikar ta' annimali selvaġġi, filwaqt li tiġi żgurata, b'mod partikolari, l-inklużjoni tal-komunitajiet lokali fil-ħarsien tal-fawna selvaġġa; iqis li jeħtieġ li jingħataw aktar fondi tal-UE favur ir-riċerka antiċipatorja dwar ir-rabtiet bejn is-saħħa tal-bniedem, is-saħħa tal-annimali u l-ekosistemi bil-għan li titjieb il-kapaċità li tingħata risposta lill-kriżijiet tas-saħħa futuri maħluqa minn mutazzjonijiet virali ta' oriġini żoonotika;
59.
Huwa tal-fehma li r-reżiljenza kontra kriżijiet tas-saħħa futuri trid tinbena anki fuq ir-riċerka dwar il-mard li jikkawża regolarment tifqigħat mortali fil-pajjiżi li qed jiżviluppaw; jiddispjaċih bil-fatt li r-riċerka għadha insuffiċjenti biex tiżviluppa vaċċini kapaċi jipprevjenu effikaċement mard rikorrenti fil-pajjiżi li qed jiżviluppaw, bħall-malarja u z-Zika; jistieden lill-UE u lill-Istati Membri jiffinanzjaw aktar ir-riċerka dwar l-iżvilupp ta' vaċċini li jistgħu jevitaw tifqigħat futuri kkawżati minn dan il-mard;
60.
Jinnota li, anki fi żminijiet ta' kriżi, il-produzzjoni u d-distribuzzjoni tal-ikel iridu jkunu prijorità assoluta; jikkunsidra li għandha titnaqqas id-dipendenza minn sorsi esterni ta' ikel, pjanti, żrieragħ u fertilizzanti, filwaqt għandha tiżdied li l-produzzjoni agrikola lokali u diversifikata; jilqa' favorevolment f'dan ir-rigward is-sostenn tal-UE għall-agroekoloġija, li jeħtieġ li tissaħħaħ ulterjorment; jitlob li jkun hemm sostenn bil-għan li jiġi kondiviż l-għarfien rigward iż-żrieragħ il-ġodda, dawk il-qodma u dawl agroekoloġiċi aktar reżiljenti;
61.
Ifakkar li l-pajjiżi li qed jiżviluppaw huma storikament vulnerabbli għax-xokkijiet esterni, minħabba l-esportaz­ zjonijiet skarsi u ekonomiji inqas diversifikati; jenfasizza, għalhekk, li waħda mill-isfidi ewlenin għall-pajjiżi li qed jiżviluppaw hija li jitilgħu l-katina ta' valur mondjali permezz tad-diversifikazzjoni ekonomika u jaqilbu minn mudell ta' produzzjoni orjentat lejn l-esportazzjonijiet għal żvilupp ibbażat fuq is-swieq nazzjonali u reġjonali; jenfasizza, għal dan l-iskop, ir-rwol fundamentali tal-kooperazzjoni fl-ekonomija reġjonali, tal-politiki industrijali nazzjonali u tal-promozzjoni tal-investimenti biex tiżdied l-awtonomija nazzjonali jew reġjonali fil-produzzjoni ta' prodotti u servizzi essenzjali; iqis li huwa essenzjali, f'dan il-kuntest, li jiġu sfruttati l-finanzjamenti u l-prattiki kummerċjali għall-promozzjoni tal-integrazzjoni tal-istandards ta' sostenibbiltà fil-katina tal-investimenti kollha kemm hi; itenni li d-diliġenza dovuta obbligatorja tal-kumpaniji fil-qasam tad-drittijiet tal-bniedem u tal-ambjent hija kundizzjoni neċessarja għall-prevenzjoni u għat-taffija tal-kriżijiet futuri u għall-garanzija ta' katini tal-valur sostenibbli;
62.
Jissottolinja li l-investimenti fl-azzjonijiet ta' rkupru jeħtieġu jkunu responsabbli, bi qbil mal-Linji Gwida Volontarji tal-Kumitat dwar is-Sigurtà Alimentari Dinjija dwar il-Governanza Responsabbli tal-Pussess tal-Art, is-Sajd u l-Foresti fil-kuntest tas-sigurtà alimentari nazzjonali u tal-Prinċipji ta' Investiment Responsabbli fis-Sistemi Agroalimentari tal-istess Kumitat, bil-għan li jittaffa t-tibdil fil-klima u titrawwem ir-reżiljenza tal-popolazzjonijiet vulnerabbli;
63.
Jitlob lill-UE aktar integrazzjoni tad-drittijiet tat-tfal fil-ġlieda kontra t-tibdil fil-klima, fl-azzjonijiet maħsuba għall-promozzjoni tar-reżiljenza u tat-tħejjija għad-diżastri naturali direttament fis-setturi soċjali bħall-edukazzjoni, is-saħħa, il-WASH, in-nutrizzjoni, il-protezzjoni soċjali tat-tfal;
Ir-rabta bejn l-aspett umanitarju, l-iżvilupp u l-paċi
64.
Jissottolinja li l-implimentazzjoni tar-rabta bejn l-aspett umanitarju, l-iżvilupp u l-paċi għandha tkun prijorità fil-programmazzjoni tal-NDICI-Global Europe fil-pajjiżi fraġli; jistieden lid-DĠ ECHO, lid-DĠ INTPA u lid-DĠ NEAR tal-Kummissjoni jimplimentaw programmi komplementari adatti għall-kuntesti lokali u għall-opportunitajiet lokali, kull fejn ikun possibbli, sabiex isaħħu b'mod reċiproku l-aspetti differenti tar-rabta;
65.
Jissottolinja l-bżonn li ssir ħidma flimkien mal-komunitajiet lokali u mal-OSĊ fid-definizzjoni u fl-implimentazzjoni tar-risposta għall-kriżi tal-COVID-19; jenfasizza r-rwol tal-Korp Ewropew ta' Solidarjetà huwa u jsostni l-OSĊ fil-post u jagħti assistenza lill-persuni fil-bżonn;